[pic] | COMISIA COMUNITĂȚILOR EUROPENE |

Bruxelles 20.10.2008

COM(2008) 659 final

RAPORT AL COMISIEI

CEL DE-AL 19-LEA RAPORT ANUAL PRIVIND PUNEREA ÎN APLICARE A FONDURILOR STRUCTURALE (2007) {SEC(2008) 2649}

CUPRINS

1. Introducere 3

2. Analiza punerii în aplicare 4

3. Coerență și Coordonare 8

4. Evaluări 10

5. Controale 10

6. Comitetele care asistă Comisia 12

RAPORT AL COMISIEI

CEL DE-AL 19-LEA RAPORT ANUAL PRIVIND PUNEREA ÎN APLICARE AFONDURILOR STRUCTURALE (2007)

Acest raport este prezentat în conformitate cu articolul 45 alineatul (2) din Regulamentul (CE) nr. 1260/1999 de stabilire a dispozițiilor generale referitoare la Fondurile structurale. El prezintă activitățile legate de asistența din fondurile structurale 2000-2006 în anul 2007.

Informații mai detaliate sunt disponibile în documentul de lucru al personalului Comisiei (anexat la prezentul raport).

1. Introducere

2007 a fost al optulea an de punere în aplicare legat de perioada de programare 2000-2006, în care a fost continuată gestionarea bună și eficientă a programelor și proiectelor din cadrul fondurilor structurale. În total, în 2007 au fost gestionate 659 de programe.[1]

Au continuat eforturile semnificative întreprinse pentru a îmbunătăți calitatea programelor și a proiectelor cofinanțate din fondurile structurale. Întărirea gestiunii financiare, a controlului și a evaluării au contribuit, de asemenea, la promovarea unei bune guvernări a programelor și proiectelor cofinanțate. Modelul de parteneriat pentru punerea în aplicare a programelor, încheiat între Comisie și autoritățile regionale și naționale din statele membre, s-a dovedit un succes remarcabil.

Statele membre și regiunile cu rate înalte de executare a programelor ar putea începe pregătirea pentru încheierea asistenței. Cadrul general de încheiere a asistenței din fondurile structurale 2000-2006 a fost stabilit prin adoptarea Deciziei C(2006) 3424 a Comisiei, în 2006.

Pe lângă punerea în aplicare a programelor și proiectelor din fondurile structurale 2000-2006 și pregătirea încheierii acestora, serviciile Comisiei au fost puternic implicate în 2007 în planificarea și programarea perioadei 2007-2013. În acest an au fost încheiate negocieri pentru un total de 27 de cadre de referință strategice naționale și 428 de programe (311 FEDER, 117 FSE)[2].

Pentru a putea demonstra valoarea adăugată a politicii europene de coeziune, în 2007 a fost lansată evaluarea ex post a programelor 2000-2006 din cadrul Obiectivelor 1 și 2. A fost, de asemenea, efectuată activitatea pregătitoare pentru conceperea evaluărilor ex post ale programelor INTERREG și URBAN.

În cadrul inițiativei Regiunile pentru schimbarea economică , Comisia a sprijinit identificarea proiectelor exemplare pentru bunele practici în diferite domenii de modernizare economică, prin activități de constituire de rețele și prin încurajarea diseminării informației către programele operaționale principale.

În octombrie 2007, Comisia a organizat, împreună cu Comitetul Regiunilor, Zilele porților deschise „Săptămâna europeană a regiunilor și orașelor”. La eveniment, desfășurat sub deviza „ Să trecem la acțiune: regiunile oferă creștere economică și locuri de muncă ”, au participat mai mult de 5 500 de persoane din 34 de țări și 212 regiuni. .

La 28-29 iunie 2007, orașul Potsdam a găzduit conferința „Cea de-a 50-a aniversare a Fondului Social European – retrospectivă și perspective”. Acesta a fost evenimentul oficial cu ocazia celei de-a 50-a aniversări a Fondului social european.

2. Analiza punerii în aplicare

2.1. Execu ția bugetară

2.1.1. FEDER

Anul 2007 a fost un an de excepție în ceea ce privește execuția bugetară. Rata totală de execuție a creditelor de plată FEDER a atins 99,9%, în timp ce nivelul creditelor de plată a fost mai înalt decât niciodată, și anume de 17,4 miliarde pentru programele 2000-2006. În ceea ce privește Obiectivele 1 și 2, precum și inițiativele comunitare, a fost atinsă execuția completă a creditelor de plată. În plus, pentru programele din cadrul Obiectivului 1 au existat mai multe cereri de rambursare decât cele prevăzute inițial, compensând astfel plățile anticipate pentru noile programe, a căror adoptare a avut loc la sfârșitul lui decembrie 2007 sau a fost amânată pentru 2008.

La sfârșitul lui 2007, angajamentele din anii precedenți, pentru care mai existau plăți restante (RAL), au totalizat 27,7 miliarde EUR, față de 45,8 miliarde în 2006.

Tot în 2007, regula dezangajării automate („n+2”) s-a dovedit a fi un instrument eficient pentru a încuraja statele membre să dedice resurse și eforturi pentru executarea la timp a programelor europene. Cele mai noi previziuni demonstrează că riscul unor posibile dezangajări nu ar trebui să depășească 0,7% din angajamentele din 2005 (aproximativ 140 milioane EUR).

În 2007, rata de absorbție a FEDER pentru toate statele membre a atins 79% din dotarea financiară totală 2000-2006. Noile state membre au atins cifre record de absorbție, primind 3 miliarde EUR în 2007, aproape cât totalul rambursărilor din 2004, 2005 și 2006 (3,5 miliarde EUR). Până la sfârșitul lui 2007, acestea au atins o rată medie de 71% de consum al dotărilor financiare alocate pentru perioada 2004-2006, în timp ce media ratei de absorbție a FEDER pentru statele UE15 (pentru perioada 2000-2006) a fost de 85%.

2.1.2. FSE

Rata totală de execuție a creditelor de plată FSE a atins 99,9%, în timp ce nivelul creditelor de plată a fost mai înalt decât anul trecut.

Totalul angajamentelor FSE în cadrul programelor operaționale 2007-13 a fost de 10,486 milioane EUR (99,88%). Creditele restante (13 163 237 EUR), care nu au fost alocate în 2007, corespund programului operațional francez „Regiunea Martinica”, a cărui adoptare nu era așteptată pentru 2007. Totalul creditelor de plată utilizate a atins 1 513 milioane EUR, ceea ce corespunde unei proporții de 99,87% din creditele de plată anuale (1 515 milioane EUR). Diferența (1 957 184,6 EUR) corespunde plăților anticipate pentru programul operațional francez „Regiunea Martinica” și va fi plătită în 2008.

În ceea ce privește aplicarea regulii „n+2”, la sfârșitul anului 2007 existau douăsprezece programe implicate, cu o sumă totală de 92,2 milioane EUR. Riscul unor posibile dezangajări nu ar trebui să depășească 0,8% din angajamentele pe 2005.

La sfârșitul lui 2007, totalul plăților restante pentru angajamentele anterioare anului 2007 era de 12 miliarde EUR. Angajamentele restante (RAL) din perioada pre-2000 se ridică în acest moment la 179 milioane EUR (în comparație cu 204,6 milioane EUR la sfârșitul lui 2006).

2.1.3. FEOGA

Suma totală plătită în 2007 a fost de 3,4 miliarde EUR. Rata de execuție financiară a creditelor de plată FEOGA pentru programele de dezvoltare rurală pentru perioada 2000-2006 a fost complet îndeplinită, fiind de 100%.

Deoarece programele operaționale de dezvoltare rurală nu mai fac parte din fondurile structurale în noua perioadă de programare 2007-2013, se observă o ușoară scădere a sumei totale plătite în 2007, în comparație cu anul anterior (și anume 3,6 miliarde EUR). Pentru a se realiza execuția financiară completă au fost efectuate unele transferuri interne, majoritatea de la noul Fond european agricol pentru dezvoltare rurală (FEADR). În 2007 nu există angajamente pentru programe de dezvoltare rurală referitoare la perioada 2000-2006.

La sfârșitul lui 2007, angajamentele din anii precedenți, pentru care mai existau plăți restante (RAL), au totalizat 3,9 miliarde EUR, față de 7,3 miliarde în 2006.

În ceea ce privește regula „n+2” (care se aplică începând cu sfârșitul anului 2007 angajamentelor din 2005 sau anterioare), primele estimări arată că riscul unor posibile dezangajări în ceea pe privește fondurile de dezvoltare rurală este de aproximativ 70 milioane EUR.

2.1.4. IFOP

Execuția bugetară din 2007 a fost deosebit de satisfăcătoare. Au fost executate 97,5% din creditele de plată. Rata de plată a atins 96,44% în regiunile cuprinse în Obiectivul 1 și 99,96% în regiunile din afara Obiectivului 1.

La sfârșitul lui 2007, totalul angajamentelor restante (RAL) pentru IFOP a atins 811 milioane EUR (în comparație cu 1 336 milioane EUR în 2006).

În ceea ce privește punerea în aplicare a regulii „n+2”, estimările privind dezangajările sunt de aproximativ 54 milioane EUR în 2007.

2.2. Punerea în aplicare a programului

2.2.1. Obiectivul 1

Programele pentru Obiectivul 1 și-au concentrat investițiile pe proiecte pentru infrastructura de bază (41,4%), cu mai mult de jumătate (53%) din totalul investițiilor din această categorie cheltuite cu infrastructura de transport. Mai mult de o treime (33,5%) din resursele Obiectivului 1 au fost investite în mediul productiv, în care prioritatea continuă să o reprezinte asistarea IMM-urilor și a sectorului meșteșugăresc (28,6%). Proiectele care vizat resursele umane reprezintă 23,2% din resurse în regiunile cuprinse în Obiectivul 1. Principalele intervenții din acest domeniu sunt, în mod aproape egal, politicile privind piața muncii (31,3%) și educația și formarea profesională (31%).

2.2.2. Obiectivul 2

În regiunile cuprinse în Obiectivul 2, principalul obiectiv al programelor continuă să fie mediul productiv, peste jumătate din toate resursele financiare (55,8%) fiind alocate acestei categorii. În acest domeniu, intervenția predominantă este asistența acordată IMM-urilor și sectorului meșteșugăresc (56,6%). Al doilea domeniu de intervenție în ordinea importanței este infrastructura de bază, cu 39,6% din toate resursele alocate pentru Obiectivul 2. Spre deosebire de programele Obiectivului 1, cel mai important domeniu din punct de vedere financiar a fost planificarea și reabilitarea zonelor industriale (45,4%). În categoria resurselor umane (10,1% din totalul investițiilor în regiunile cuprinse în Obiectivul 2), flexibilitatea forței de muncă, activitatea antreprenorială, inovarea, tehnologiile de informare și de comunicare constituie principalele domenii de investiție (30,8%).

2.2.3. Obiectivul 3

Accentul principal al punerii în aplicare a programului FSE în 2007 a continuat să fie pus pe sprijinul pentru Strategia europeană pentru ocuparea forței de muncă, în special pe măsurile destinate creșterii capacității de angajare pe piața muncii (32%), învățării de-a lungul vieții (27%) și egalității de șanse (6%). Mai mult, încă persista o diferență notabilă în punerea în aplicare concretă a programelor, măsurată prin execuția financiară, între UE15, în care programe existente de mult timp continuă să fie puse în aplicare și UE10, în care unele state membre se confruntă cu dificultăți importante în realizarea unor proiecte și măsuri.

2.2.4. Pescuitul din afara Obiectivului 1

Punerea în aplicare a politicii structurale în sectorul pescuitului s-a îmbunătățit în anul 2007. Aceasta s-a reflectat în execuția financiară a programelor operaționale IFOP, care au contribuit la realizarea obiectivelor politicii comune în domeniul pescuitului.

2.2.5. Ini țiative comunitare

2.2.5.1. INTERREG

Până la sfârșitul lui 2007, cele 81 de programe INTERREG III/de vecinătate selectaseră aproximativ 15 000 de proiecte și rețele, având ca obiectiv reducerea efectelor granițelor naționale, ale barierelor lingvistice și ale diferențelor culturale, precum și dezvoltarea zonelor de graniță, sprijinirea dezvoltării strategice și a integrării teritoriale în zone mai mari ale Uniunii și a mai bunei integrări cu vecinii săi. Eficacitatea instrumentelor și a politicilor de dezvoltare regională a fost, de asemenea, sprijinită prin împărtășirea de bune practici și schimbul de experiență.

În 2007, punerea în aplicare a continuat să progreseze bine, cu o rată de executare a plăților de 68%. Din cauza naturii mai specifice și mai dificile a proiectelor și programelor de cooperare, pentru unele programe nu au putut fi evitate dezangajări datorate regulii „n+2”.

2.2.5.2. EQUAL

În 2007, s-a continuat înregistrarea unor bune progrese în punerea în aplicare a celor 27 de programe și peste 3 300 de proiecte în cadrul programului EQUAL. În ceea ce privește execuția financiară, șase state membre nu au reușit să folosească o parte (între 8% și 49%) din angajamentul lor bugetar pe 2005 (regula „n+2”).

Pentru a utiliza la maximum rezultatele proiectelor și programelor EQUAL, orientând astfel politicile și practicile, inclusiv cadrul programelor naționale și regionale FSE pentru perioada de programare 2007-2013, Comisia, în parteneriat cu statele membre, a continuat activitatea începută în 2006. Această activitate a cuprins probleme de politică relevante precum solicitanții de azil, diversitatea și emanciparea, ocuparea locurilor de muncă de către tineret, (re)integrarea foștilor deținuți, economia socială, crearea societăților inclusive, media și diversitatea, împreună cu principiile de gestiune (parteneriatul, cooperarea transnațională, inovarea și abordarea integratoare a egalității de șanse pentru femei și bărbați).

2.2.5.3. URBAN

În 2007, gestionarea celor 71 de programe operaționale de punere în aplicare a inițiativei comunitare URBAN au continuat prin analiza rapoartelor anuale, comitete de monitorizare și reuniuni anuale. A fost asigurată o urmărire activă a programului URBACT I, inclusiv lansarea a două rețele pilot Fast Track. A fost aprobat și lansat programul URBACT II, unul dintre principalele instrumente de punere în aplicare a inițiativei „Regiunile pentru schimbarea economică”. URBACT a dezvoltat 20 de rețele și șase grupuri de lucru tematice, precum și grupuri de lucru care au reunit mai multe rețele în jurul unei anumite teme.

2.2.5.4. LEADER+

Inițiativa comunitară LEADER+ este compusă din trei acțiuni: punerea în aplicare de strategii de dezvoltare locală prin parteneriate public-privat, cooperarea între teritoriile rurale și lucrul în rețea. 73 de programe LEADER+ pentru țările din UE15 au fost aprobate pentru perioada 2000-2006. Statele membre ale UE care au aderat recent au avut posibilitatea să integreze măsuri de tip Leader+ în programele FEOGA din cadrul Obiectivului 1.

2.2.6. Ac țiuni inovatoare

2.2.6.1. FEDER

DG Politica Regională a gestionat și 122 de programe regionale de acțiuni inovatoare (din care 26 au fost încheiate în 2007), programe ce contribuie la promovarea inovării la nivel strategic în cadrul regiunilor, prin experimentarea unor metode și practici inovatoare, destinate îmbunătățirii nivelului de inovare și calității sprijinului UE, grupate în trei teme: cunoștințe și inovare tehnologică, societatea informațională și dezvoltarea durabilă.

2.2.6.2. FSE

Pe parcursul anului 2007, cele șase proiecte restante privind cererea de propuneri „Strategiile locale de ocupare a forței de muncă și inovarea” au fost încheiate. DG EMPL a mai gestionat 80 de proiecte transnaționale selectate în cadrul celor trei runde ale ultimei cereri privind „Abordările inovatoare ale gestiunii schimbării” (22 încheiate în 2007). Astfel de proiecte sprijină dezvoltarea și testarea de acțiuni inovatoare pentru a anticipa și gestiona schimbarea în două domenii de prioritate: gestiunea restructurării și gestiunea schimbării demografice. În plus, treisprezece proiecte (dintre care cinci au fost încheiate în 2007) sunt destinate integrării rezultatelor proiectelor selectate anterior în cadrul cererii privind „Transferul și diseminarea inovației rezultate din proiectele FSE – articolul 6”.

2.2.6.3. IFOP

DG Afaceri Maritime și Pescuit a gestionat 29 de proiecte de acțiuni inovatoare (dintre care ultimele două au fost încheiate în 2007).

3. Coeren ță șI COORDONARE

3.1. Coeren ța cu alte politici comunitare

3.1.1. Concuren ță

Ca rezultat al dispozițiilor Regulamentului 1083/2006, abordarea chestiunilor de control al ajutoarelor de stat în noile intervenții ale fondurilor structurale este fundamental diferită de abordarea aplicată în perioada de programare 2000-2006. În conformitate cu noul cadru legislativ, întreaga responsabilitate pentru respectarea de către operațiunile fondurilor structurale a normelor privind ajutoarele de stat revine statului membru, în special autorităților de gestionare. Cu toate acestea, noua abordare nu afectează în niciun fel posibilitatea Comisiei de a întreprinde acțiuni, inclusiv examinarea unor măsuri despre care se presupune că nu au fost notificate sau recuperarea unor ajutoare incompatibile care nu au fost notificate și cofinanțate de fondurile structurale.

3.1.2. Pia ța internă

Statelor membre li se solicită, de asemenea, să verifice dacă operațiunile finanțate de fonduri sunt în conformitate cu directivele UE privind achizițiile publice. În cazurile în care Comisia este informată privind orice încălcare a legislației CE sau auditurile demonstrează acest lucru, se iau măsuri corespunzătoare. A fost introdus un nou cadru de reglementare pentru legislația aplicabilă achizițiilor publice și concesionărilor, în vederea asigurării unei certitudini juridice mai mari atât pentru sectorul privat, cât și pentru cel public.

3.1.3. Mediul înconjurător

În ceea ce privește programele în curs, s-a pus în continuare accentul pe sprijinirea conformității cu acquis-ul comunitar în domeniul apelor reziduale din mediul urban, al furnizării apei, al gestionării deșeurilor și al sprijinirii biodiversității. Alte domenii importante de investiție au fost eco-inovația și reabilitarea solului poluat. Promovarea dezvoltării durabile a fost continuată prin investiții în transportul și energia care protejează mediul, precum și prin introducerea de criterii de mediu în selecția de proiecte și prin asigurarea proactivă a conformității proiectelor cu legislația mediului.

3.1.4. Transporturi

Programele de coeziune continuă să fie principala sursă de sprijin comunitar pentru îndeplinirea priorităților UE în domeniul transportului, după cum este prezentat în Cartea albă „Politica europeană în domeniul transporturilor pentru anul 2010: momentul deciziilor" și în evaluarea sa intermediară publicată în 2006. În consecință, fondurile au fost utilizate pentru proiecte TEN-T, precum și pentru proiecte de sprijin al comodalității, al eficienței energetice în transporturi, al sistemelor de transporturi inteligente, al mobilității transportului urban.

3.1.5. Egalitatea între femei și bărbați

Comisia a luat măsuri de punere în aplicare a „Foii de parcurs pentru egalitatea de șanse între femei și bărbați”, reflectând astfel angajamentul Comisiei în acest domeniu. În acest context, egalitatea între femei și bărbați precum și abordarea integratoare a acestei egalități a fost o chestiune orizontală discutată pentru toate programele în cadrul noii perioade 2007-2013 a politicii de coeziune. O întâlnire din iunie 2007 a Grupului la nivel înalt cu privire la abordarea integratoare a egalității de șanse între femei și bărbați în cadrul fondurilor structurale a subliniat importanța includerii organismelor care se ocupă de această problemă în elaborarea și punerea în aplicare a programelor.

3.2. Coordonarea instrumentelor

3.2.1. Fondurile structurale și Fondul de coeziune

În perioada 2000-2006, toate cele 25 de state membre au beneficiat de sprijinul fondurilor structurale, în timp ce 13 state membre au beneficiat, de asemenea, de Fondul de coeziune, care sprijină țările mai puțin prospere. Fondurile structurale au fost coordonate cu atenție între ele și în raport cu Fondul de coeziune (în special FEDER), pentru a evita suprapunerea în sprijinirea proiectelor.

3.2.2. Fondurile structurale și BEI/FEI

În cadrul JASPERS (Asistență comună în vederea sprijinirii proiectelor în regiunile europene - Joint Assistance in Supporting Projects in European Regions) au fost convenite planuri de acțiune (programe de lucru) pentru anul 2007 cu țările UE12, până la mijlocul anului.

Noua inițiativă JEREMIE (Resurse comunitare comune pentru microîntreprinderi și întreprinderi mici și mijlocii - Joint European Resources for Micro-to-Medium Enterprises), care își propune să îmbunătățească accesul la finanțări pentru IMM-uri în regiuni, a avut în 2007 un prim an încununat de succes, fiind utilizată de regiuni, de autoritățile de gestionare, precum și în sectorul bancar și al afacerilor.

Inițiativa JESSICA (Sprijin european comun pentru investiții durabile în zonele urbane - Joint European Support for Sustainable Investment in City Areas), care se concentrează pe investiții durabile, creștere și crearea de locuri de muncă în zonele urbane ale Europei, introduce o schimbare culturală în modul în care este furnizat sprijinul fondurilor structurale, încurajând forme reciclabile de sprijin și îndepărtându-se de la sprijinul bazat exclusiv pe subvenții.

4. Evaluări

În 2007, Comisia a continuat să realizeze evaluări pentru a sprijini luarea deciziilor în cadrul politicii de coeziune și a contribuit la calitatea programelor pentru perioada 2007-2013.

Evaluările efectuate în 2007 au fost o analiză a impactului politicii de coeziune, un studiu cu privire la dezvoltarea capacității de evaluare în statele membre și un studiu cu privire la impactul economic al convergenței. Comisia a lansat, de asemenea, o evaluare ex-post a Obiectivelor 1 și 2 pentru perioada 2000-2006, un set de douăsprezece „pachete de lucru” interconectate și etapizate, pentru a explora diferitele efecte ale eficacității și eficienței politicii de coeziune. În urma acestei evaluări ex-post a programelor FSE 2000-2006, în 2007 au fost planificate cu atenție două studii pregătitoare pentru colectarea informațiilor esențiale.

Pentru evaluarea impacturilor și rezultatelor reale ale intervențiilor FSE, au fost instituite la nivel național noi sisteme de monitorizare și modalități de evaluare, sub îndrumarea serviciilor Comisiei. Evaluarea inițiativei comunitare EQUAL a continuat în 2007, pentru identificarea de practici inovatoare de succes care pot fi integrate în programele FSE.

5. Controale

5.1. FEDER

Pentru perioada de programare 1994-1999, au fost realizate audituri finale pentru un eșantion de 56 de programe generale și un program INTERREG, cuprinzând toate statele membre UE15. Au fost finalizate optsprezece anchete și au fost aplicate corecții în valoare de 23,9 milioane EUR (inclusiv o decizie formală a Comisiei privind 9,6 milioane EUR)

Pentru perioada 2000-2006, auditurile cuprind două faze: o evaluare a sistemelor și auditul unui eșantion de proiecte selecționate pe baza reprezentativității. Activitatea de audit la fața locului planificată inițial a fost încheiată până la sfârșitul lui 2006 pentru UE15 și până la sfârșitul lui 2007 pentru UE10. În 2007 au fost efectuale audituri suplimentare pentru 25 de programe, pentru a extinde acoperirea sau a răspunde unor riscuri specifice acolo unde această necesitate a fost identificată din rezultatele auditurilor, sau pentru a urmări punerea în aplicare a planurilor de acțiune. La sfârșitul lui 2007 fuseseră efectuate 214 misiuni de audit (dintre care 13 INTERREG) și fuseseră auditate 95 de programe cuprinzând 61% din contribuția FEDER planificată.

5.2. FSE

Pentru perioada de programare 1994-1999, în 2007 au fost încheiate șapte programe, dintre care unul nu a fost corectat, iar pentru cinci s-a aplicat o corecție totală de 3,4 milioane EUR (BE, ES, FR, IT și UK). În aceeași perioadă au fost inițiate patru proceduri în valoare totală de 13 milioane EUR, cu privire la trei state membre (BE, DE și UK).

În perioada 2000-2006 au fost organizate 95 de misiuni de audit, comportând auditarea atât (a) a programelor operaționale care nu au fost auditate (în parte sau în întregime), identificate în analiza de risc din 2007, cât și (b) misiuni de urmărire a punerii în aplicare a recomandărilor elaborate de unitatea de audit a FSE sau a rezultatelor auditurilor întreprinse de Curtea de Conturi Europeană. Procesul de verificare aprofundată a fost realizat în 2007, cuprinzând 433 de proiecte verificate prin intermediul unor controale documentare și 270 de proiecte prin intermediul unor vizite la fața locului. Acoperirea totală (în sume) a perioadei de programare 2000-2006, inclusiv acoperirea suplimentară prin audituri naționale, a atins 98,9%. În prezent este planificată auditarea pentru 2008 a 520 de proiecte, în cadrul a 20 de audituri.

5.3. FEOGA

În ceea ce privește perioada 1994-1999, programul de audit ex-post a fost deja încheiat în 2006. În decursului anului au fost adoptate de către Comisie patru decizii de corecție financiară privind douăsprezece programe.

Pentru perioada 2000-2006 (UE25), 19 programe cuprinzând 18% din cheltuielile planificate au fost auditate în 2007. Până la sfârșitul anului, un total de 87 de programe din cele 152 de programe aprobate pentru FEOGA secțiunea de orientare au făcut obiectul unui audit. Programele auditate cuprind 92% din contribuția FEOGA planificată și 57% din numărul de programe. În decursului anului a fost adoptată de către Comisie o decizie de corecție financiară privind un program.

5.4. IFOP

Sectorul de control ex-post a efectuat în 2007 un total de zece controale la fața locului pentru IFOP. Cele zece audituri IFOP efectuate în 2007, cuprinzând douăsprezece programe operaționale, s-au concentrat asupra verificării și urmăririi funcționării eficace a sistemelor de gestiune și control în perioada 2000-2006.

În total, auditurile sistemelor DG MARE au cuprins 93,6% din contribuția totală a IFOP în perioada 2000-2006. Pentru celelalte programe, garanția este furnizată de activitatea de audit a celorlalte direcții generale responsabile de fondurile structurale și/sau de auditurile naționale.

5.5. OLAF

În cursul anului 2007, OLAF a efectuat 37 de misiuni în statele membre privind măsurile cofinanțate de fondurile structurale. 19 dintre aceste misiuni au fost verificări la fața locului[3] (în timpul cărora au fost efectuate 26 controale la fața locului asupra unor operatori economici), iar alte 18 tipuri de misiuni au fost efectuate cu scopul de a strânge informații sau de a sprijini fie administrațiile naționale, fie autoritățile judiciare.

În 2007, statele membre au comunicat Comisiei, în conformitate cu Regulamentul (CE) nr. 1681/94[4], un număr de 3 740[5] de notificări de neregulilor care implică 717 431 387 de euro și afectează măsurile cofinanțate pentru perioadele de programare 1994-99 și 2000-2006. 124 de notificări privesc perioada de programare 1994-1999 și au un impact financiar de aproximativ 33 de milioane EUR. Statele membre au informat Comisia că într-un anumit număr de cazuri au fost încheiate proceduri administrative și juridice la nivel național și a fost recuperată o sumă de 153 465 848 EUR.

6. Comitetele care asistă Comisia

6.1. Comitetul de coordonare a fondurilor (COCOF)

A fost înființat un nou Comitet de coordonare a fondurilor (COCOF), pentru a oferi un cadru de prezentare și de discutare a documentelor interpretative ale Comisiei, în scopul de a schimba puncte de vedere cu statele membre. În 2007, principalele subiecte discutate au fost cheltuielile eligibile în perioada 2007-2013, Gruparea europeană de cooperare teritorială, numeroase note de orientare privind strategia de audit și evaluarea de conformitate, precum și un studiu privind cheltuielile regionale ale FEDER și ale Fondului de coeziune.

6.2. Comitetul FSE

În comitetul FSE (înființat conform articolului 147 din Tratat), a fost discutată punerea în aplicare a FSE, mai specific, vizibilitatea FSE, precum și rolul comitetului FSE și evaluări tematice 2000-2006 privind restructurarea gestionării și consolidarea capacității administrative. Grupul de lucru tehnic a fost informat despre situația la zi a adoptării programelor operaționale 2007-2013. Printre altele, grupul a discutat probleme legate de audit și de control, regula „n+2” și aspecte legate de simplificare, inclusiv regula plăților forfetare cu privire la declararea costurilor indirecte, precum și ofertele publice.

6.3. Comitetul pentru structuri agricole și dezvoltare rurală (STAR)

Comitetul STAR a acordat un aviz pozitiv modificării unui program de dezvoltare rurală (programul SAPARD pentru Croația), în conformitate cu articolul 4 din Regulamentul (CE) nr. 1268/1999 al Consiliului.

6.4. Comitetul pentru structuri din sectorul pescuitului și acvaculturii (CSFA)

În 2007, Comitetul a fost consultat cu privire la o serie de aspecte: proiectul de regulament al Comisiei de modificare a Regulamentului (CEE) nr. 3440/84 al Comisiei în ceea ce privește condițiile aplicabile unor traule în cazul navelor dotate cu un sistem de pompare la bord; proiectul de decizie a Comisiei privind o contribuție financiară a Comunității la programele statelor membre de control, inspecție și supraveghere a pescuitului pentru anul 2007 (a doua tranșă); proiectul de regulament al Comisiei de stabilire de norme detaliate pentru punerea în aplicare a Regulamentului (CE) nr. 1966/2006 al Consiliului din 21 decembrie 2006 privind înregistrarea și comunicarea electronică a datelor referitoare la activitățile de pescuit și dispozitivele de teledetecție; proiectul de regulament al Comisiei privind procedurile de debarcare și cântărire pentru hering, macrou și stavrid negru; decizia Comisiei de numire a Agenției Comunitare pentru Controlul Pescuitului.

[1] 226 de programe din cadrul Obiectivelor 1 și 2; 47 din cadrul Obiectivului 3; 12 programe IFOP (în afara Obiectivului 1), 81 INTERREG, 71 URBAN, 27 EQUAL, 73 LEADER+ și 122 programe Innovative Actions.

[2] A se vedea Comunicarea privind rezultatele negocierilor referitoare la strategiile și programele pentru perioada de programare 2007-2013.

[3] Regulamentul (CE) nr. 2185/1996, JO L 292, 15.10.1996, p. 2.

[4] JO L 178, 12.7.1994, p. 43.

[5] 2006: număr de cazuri comunicate: 2 988; suma totală privind comunicările: 516 697 561 EUR.